San Rafaelio lagūna
San Rafaelio lagūna (isp. Laguna San Rafael) – pajūrinis ežeras pietų Čilėje, Aiseno regione, San Rafaelio lagūnos nacionaliniame parke, 163 km į pietvakarius nuo Puerto Aiseno, 15 m aukštyje. Šiaurėje protakomis jungiasi su Moraledos sąsiauriu (Ramusis vandenynas). Pietuose ežerą supa Ifkio sąsmauka ir Taitao pusiasalis. Toliau pietuose driekiasi Šiaurės Patagonijos ledlaukis. Ežero ilgis 15 km, plotis iki 11 km. Lagūna ledyninės kilmės, į ją leidžiasi San Rafaelio ledynas. Vystomas turizmas. Į lagūną galima atplaukti laivais iš Puerto Monto arba Puerto Čakabuko.